【彼女點睇-前度】
成日心思思想知道,究竟喺彼氏心目中係自己好啲定係佢個 Ex 好啲。
明知答案可能唔啱聽,但就係想知,比較吓究竟佢以前同 Ex 開心啲,定係同我一齊開心啲。
所以,無論係去邊食飯或者拍拖,都好自然會問彼氏:「你同 Ex 有無嚟過呢度啊?」、「你個 Ex 有無做過啲咩係令你好難忘㗎?」、「你同 Ex 有無諗過結婚啊?」⋯⋯
十次問完十次都會唔開心,因為彼氏仲輕鬆講得出同 Ex 去過邊、Ex 對佢幾好。
邊有女人接受到另一半對於前度仲可以有咁深刻嘅記憶?於是,我決定要做返啲嘢:
首先,唔再主動提起任何有關彼氏 Ex 嘅事情,減少佢回味過去嘅機會。
然後,努力咁創造比彼氏過去更美好嘅回憶,屬於我哋兩個嘅回憶。
當然,間中都要考考彼氏,檢驗吓計劃嘅成效啦。
記得有一次,彼氏買咗外賣比 OT 嘅彼女,好有偵探頭腦嘅彼女一睇就認得呢間餐廳,係彼氏同 Ex 食過嘅(彼氏自己喺 IG 講過),立即放隻蕉皮跣吓彼氏:「好好味啊呢隻熱狗,你以前食過?」
彼氏竟然話冇!
真係火都嚟,九秒九搵返張相出嚟同佢對質!
點知彼氏真係一臉無辜咁話:「唔睇返張相我真係唔記得啊!饒命啊大人!」
GOOD!呢個結果真係令彼女非常滿意,因為慢慢地,彼氏真係開始唔記得以前發生過啲咩事,我就知道我嘅洗腦計劃係成功嘅!
不過「 我同你個 Ex 邊個好啲?」呢條問題都係要繼續問,點解?
其實都係想聽佢講句「 傻豬, 梗係你最好啦:) 」
P.S. 無幾耐之前彼氏 Cap 咗圖畀彼女睇,見到乜火都無哂~
彼女
7月4日